Komisijos reglamentas (EB) Nr. 277/2004
2004 m. vasario 17 d.
dėl neribotos trukmės leidimo naudoti priedą pašaruose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl priedų pašaruose [1] su paskutiniais pakeitimais, padarytais Komisijos reglamentu (EB) Nr. 1756/2002 [2], ypač į jos 3 straipsnį ir 9d straipsnio 1 dalį,
kadangi:
(1) Direktyva 70/524/EEB numato, kad be Bendrijos suteikto leidimo į apyvartą negali būti išleidžiami jokie priedai.
(2) Direktyvos 70/524/EEB 3a straipsnyje nustatyti reikalavimai, pagal kuriuos Bendrija suteikia leidimą naudoti priedą pašaruose.
(3) Komisijos reglamentu (EB) Nr. 1353/2000 [3] jau yra leista neribotą laiką naudoti fermento 3-fitazę, gautą iš Aspergillus niger (CBS 114.94), paršeliams, mėsinėms kiaulėms, paršavedėms kiaulėms, mėsinėms vištoms ir vištoms dedeklėms.
(4) Komisijos reglamentu (EB) Nr. 2316/98 [4] šį priedą laikinai buvo leista naudoti mėsiniams kalakutams.
(5) 2003 m. sausio mėn. gaminanti bendrovė pateikė naujus duomenis, kuriais grindžiamas prašymas leisti neribotą laiką naudoti šį priedą mėsiniams kalakutams.
(6) Įvertinus šį prašymą leisti neribotą laiką naudoti šį priedą mėsiniams kalakutams, nustatyta, kad įvykdytos Direktyvoje 70/524/EEB nustatytos neribotos trukmės leidimo sąlygos.
(7) Todėl turėtų būti leista neribotą laiką naudoti šį priedą mėsiniams kalakutams.
(8) Įvertinus prašymą paaiškėjo, kad reikės tam tikrų procedūrų darbuotojams apsaugoti nuo priede nurodyto priedo poveikio. Tokia apsauga turėtų būti užtikrinta taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo [5] su pakeitimais, padarytais Europos Parlamento ir Tarybos reglamentu (EB) Nr. 1882/2003 [6].
(9) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytą preparatą, priklausantį fermentų grupei, leidžiama naudoti kaip gyvūnų pašarų priedą tame priede nurodytomis sąlygomis.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 17 d.